Illum, il-Kummissjoni Ewropea u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà ressqu proposta għall-objettivi ta' politika fuq żmien twil tas-Sħubija tal-Lvant għal wara l-2020. Dawn għandhom l-għan li jżidu l-kummerċ, isaħħu l-konnettività u japprofondixxu l-integrazzjoni ekonomika mal-Armenja, l-Ażerbajġan, il-Belarussja, il-Georgia, ir-Repubblika tal-Moldova u l-Ukrajna, filwaqt li jsaħħu l-istituzzjonijiet demokratiċi, l-istat tad-dritt, ir-reżiljenza ambjentali u għat-tibdil fil-klima, jagħtu sostenn lit-trasformazzjoni diġitali u jippromwovu soċjetajiet ġusti u inklużivi. Ir-Rappreżentant Għoli/il-Viċi President Josep Borrell qal: “Is-saħħa tal-ġirien tagħna hija wkoll is-saħħa tal-Unjoni Ewropea; is-Sħubija tal-Lvant tibqa' element kruċjali tal-politika barranija tal-UE. Il-proposti tagħna se jsaħħu aktar lis-sitt pajjiżi sħab tagħna, u jirriflettu l-prijoritajiet u l-isfidi li nikkondividu, filwaqt li l-enfasi tibqa' dik li jinkisbu riżultati tanġibbli u pożittivi għaċ-ċittadini kollha.” Il-Kummissarju għall-Viċinat u t-Tkabbir Olivér Várhelyi qal: “Qegħdin nibagħtu messaġġ ċar daqs il-kristall lill-pajjiżi sħab tagħna tal-Lvant: se nagħtukom daqqa t'id biex tibnu ekonomiji b'saħħithom u biex toħolqu t-tkabbir u l-impjiegi billi tattiraw l-investiment dirett barrani u billi ssaħħu l-konnettività fis-setturi ewlenin, bħat-trasport, l-enerġija u l-ambjent. Se naħdmu mill-qrib bejnietna biex nindirizzaw, fuq kull livell, l-isfidi li għandna quddiemna llum, inkluża l-pandemija tal-COVID-19 li hemm bħalissa.” Abbażi tal-kisbiet tas-Sħubija fl-ewwel 10 snin, il-proposta tal-lum tiddeskrivi kif l-UE se taħdem flimkien mal-pajjiżi sħab biex jiġu indirizzati l-isfidi komuni u tissaħħaħ ir-reżiljenza tagħhom fid-dawl tal-isfidi tal-lum bħala objettiv ta' politika prevalenti għal wara l-2020. Billi tagħmel hekk, se tissokta ħidma bejn l-UE u s-sħab tagħha rigward prijoritajiet ta' politika ġodda biex jingħata sostenn lit-trasformazzjoni ekoloġika, lit-trasformazzjoni diġitali u biex jinkisbu riżultati f'termini ta' ekonomiji li jaħdmu għal kulħadd, b'mod partikolari aktar opportunitajiet ta' impjiegi għaż-żgħażagħ u biex tiġi promossa l-ugwaljanza bejn il-ġeneri. Sħubija li TOĦLOQ: Flimkien għal ekonomiji reżiljenti, sostenibbli u integrati Jissaħħu l-ekonomiji, titnaqqas l-inugwaljanza, u l-pajjiżi sħab isiru postijiet fejn in-nies ikunu jixtiequ jikkostruwixxu l-ġejjieni tagħhom. Permezz taż-żieda fil-kummerċ u l-approfondiment tal-integrazzjoni ekonomika, l-investiment fil-konnettività tal-SMEs, it-tħaddin tal-opportunitajiet li jirriżultaw mit-trasformazzjoni fuq il-binarju ekoloġiku u dak diġitali, l-għan huwa li jinħoloq ambjent tan-negozju attraenti li jġib miegħu impjiegi u opportunitajiet ekonomiċi deċenti u sostenibbli filwaqt li jaċċerta prosperità għal kulħadd. Fil-mira tagħna se jkollna setturi ewlenin għall-iżvilupp ekonomiku, bħall-enerġija, it-trasport u l-ambjent sabiex jitrawwem tkabbir aħjar. Sħubija li TIPPROTEĠI: Flimkien għal istituzzjonijiet li jagħtu kont ta' għemilhom, għall-istat tad-dritt, u għas-sigurtà Il-governanza tajba u l-istituzzjonijiet demokratiċi, l-istat tad-dritt, il-politiki kontra l-korruzzjoni li jirnexxu, il-ġlieda kontra l-kriminalità organizzata, ir-rispett tad-drittijiet tal-bniedem u s-sigurtà, inkluż l-appoġġ għall-popolazzjonijiet milquta mill-kunflitti, huma s-sinsla ta' stati u soċjetajiet b'saħħithom u reżiljenti. Huma wkoll prekundizzjonijiet sinifikanti għal ekonomija tas-suq li tiffunzjona u għat-tkabbir sostenibbli. B'mod partikolari, l-istat tad-dritt huwa fattur ewlieni biex tkun aċċertata klima tan-negozju effettiva kif ukoll kunsiderazzjoni importanti biex jiġi attirat l-investiment dirett barrani. Hemm bżonn li jittieħed impenn mill-ġdid fir-rigward tal-elementi fundamentali tas-sħubija, jitkejlu aħjar l-impatti u r-riżultati reali tar-riformi u tal-perċezzjonijiet tagħhom miċ-ċittadini. Sħubija li TĦADDAR: Flimkien fid-direzzjoni tar-reżiljenza ambjentali u għat-tibdil fil-klima L-isfidi ambjentali u klimatiċi jeħtieġu azzjoni urġenti mill-UE u mill-pajjiżi sħab. L-UE se tgħin lill-pajjiżi sħab biex jirrispettaw il-kontributi tagħhom stabbiliti fil-livell nazzjonali għall-Ftehim ta' Pariġi u biex jimmodernizzaw l-ekonomiji tagħhom, inaqqsu l-marka tal-karbonju tagħhom u jimxu fid-direzzjoni tan-newtralità f'termini ta' impatt fuq il-klima, filwaqt li tirrikonoxxi l-isfidi f'termini ta' investiment. L-UE se ssostni wkoll l-effiċjenza fl-użu tal-enerġija tal-binjiet, l-iżvilupp tas-sorsi ta' enerġija rinnovabbli u l-immodernizzar tas-settur tas-saħħa. Sħubija li TGĦAQQAD: Flimkien għal trasformazzjoni diġitali reżiljenti Preżenza diġitali b'saħħitha fil-viċinat tal-UE se tagħti lok għat-tkabbir u se tixpruna l-iżvilupp sostenibbli. F'dan ir-rigward, l-UE se tinvesti aktar fit-trasformazzjoni diġitali tal-pajjiżi sħab, skont l-aħjar prattika u l-leġiżlazzjoni tal-UE u se ssostni l-espansjoni tan-negozji ġodda diġitali innovattivi ferm fir-reġjun. L-UE se ssostni u se tassisti wkoll ir-reżiljenza ċibernetika tal-pajjiżi sħab. Sħubija li TIRRESPONSABBILIZZA: Flimkien għal soċjetajiet reżiljenti, ġusti u inklużivi Elezzjonijiet ħielsa u ġusti u amministrazzjonijiet pubbliċi li jagħtu rendikont ta' għemilhom, li jkunu ffukati fuq iċ-ċittadini u li jkunu trasparenti huma essenzjali għad-demokrazija. Flimkien ma' soċjetà ċivili impenjata, il-libertà u l-pluraliżmu tal-media indipendenti u l-protezzjoni tad-drittijiet taċ-ċittadini, inklużi d-drittijiet tal-minoranzi, dawn huma ingredjenti ewlenin għal soċjetajiet demokratiċi, inklużivi, ġusti u reżiljenti. Il-kooperazzjoni f'dawn l-oqsma se tkun prijorità importanti għall-UE. Sfond Is-Sħubija tal-Lvant tnediet fl-2009 bl-għan li ssaħħaħ u tapprofondixxi r-relazzjonijiet politiċi u ekonomiċi bejn l-UE, l-Istati Membri tagħha u l-Armenja, l-Ażerbajġan, il-Belarussja, il-Georgia, ir-Repubblika tal-Moldova u l-Ukrajna. Is-Sħubija żviluppat skont l-interessi, l-ambizzjonijiet u l-progress ta' kull sieħeb, filwaqt li tagħti lok għall-varjazzjonijiet anki jekk b'mod flessibbli u inklużiv biex jiġu indirizzati sfidi komuni u globali konġuntament u titrawwem l-integrazzjoni reġjonali. L-objettivi ta' politika attwali ġew definiti permezz tal-aġenda dwar l-20 Riżultat Tanġibbli għall-2020 li sar ftehim dwarha fl-2017. L-objettivi ġodda ta' politika feġġew mill-konsultazzjoni strutturata dwar il-futur tas-Sħubija tal-Lvant li saret fl-2019 bis-sehem inklużiv u mifrux tal-Istati Membri, il-pajjiżi sħab, l-organizzazzjonijiet tas-soċjetà ċivili, l-isfera akkademika, in-negozji u l-istituzzjonijiet finanzjarji. Kumplessivament, hemm kunsens wiesa' li l-qafas attwali tal-politika tas-Sħubija tal-Lvant huwa robust u jġib miegħu benefiċċji li n-nies jistgħu jaraw b'għajnejhom u jmissu b'idejhom. Il-passi li jmiss Il-Kummissjoni u s-Servizz Ewropew għall-Azzjoni Esterna jistennew li l-Istati Membri u l-pajjiżi sħab japprovaw il-proposta fid-dawl tas-Summit dwar is-Sħubija tal-Lvant f'Ġunju 2020, li se tagħti mandat biex jiġi żviluppat sett ta' riżultati tanġibbli abbażi tal-20 riżultat tanġibbli għall-2020 li hemm bħalissa. Għal Aktar Informazzjoni Komunikazzjoni Konġunta: Il-politika tas-Sħubija tal-Lvant għal wara l-2020: It-tisħiħ tar-Reżiljenza – Sħubija tal-Lvant li tikseb riżultati għal kulħadd Memo: Il-politika tas-Sħubija tal-Lvant għal wara l-2020 Skeda informattiva: Is-Sħubija tal-Lvant għal wara l-2020 Skeda informattiva dwar ir-relazzjonijiet bejn l-UE u l-Armenja Skeda informattiva dwar ir-relazzjonijiet bejn l-UE u l-Ażerbajġan Skeda informattiva dwar ir-relazzjonijiet bejn l-UE u l-Belarussja Skeda informattiva dwar ir-relazzjonijiet bejn l-UE u l-Georgia Skeda informattiva dwar ir-relazzjonijiet bejn l-UE u l-Moldova Skeda informattiva dwar ir-relazzjonijiet bejn l-UE u l-Ukrajna